खेल की प्रेरणा इसलिए पैदा होती है कि क्रीड़ा-सक्रियता और शरीर के उर्जा-विनिमय के बीच संबंध है। किंतु व्यवहार के वे रूप कहां से आते हैं, जिनके दायरे में क्रीड़ा-सक्रियता साकार बनती है? प्रेक्षण दिखाते हैं कि इनमें से कुछ रूप जीवों की जन्मजात, सहजवृत्तिमूलक क्रियाएं ही होते हैं। इसकी एक मिसाल बिल्ली के बच्चे का शिकार से संबंधित व्यवहार है। दूसरे रूप अनुकरण का परिणाम होते हैं, जैसे शिशु चिंपांज़ी द्वारा अपनी जाति के बड़े जीवों की अथवा लोगों की क्रियाओं को दोहराया जाना। कुछेक रूप जानवर द्वारा परिवेशी विश्व के साथ अन्योन्यक्रिया के दौरान स्वयं विकसित किये जाते हैं। इस प्रकार छोटे जानवरों द्वारा की जानेवाली क्रियाओं के स्रोत वे ही होते हैं, जो व्यस्क जानवरों की क्रियाओं के होते हैं, यानि विशिष्ट सहजवृत्तियां, अनुकरण और सीखना। इसलिए छोटों की क्रियाओं का बड़े जानवरों के विशिष्ट व्यवहार के समान होना अनिवार्य ही है। किंतु जहां व्यस्क पशुओं की क्रियाओं का उद्देश्य आहार, शत्रुओं से रक्षा, परिवेश में अभिविन्यास, ख़तरे से बचना, आदि यथार्थ जैविक आवश्यकताओं की तुष्टि होता है, वहीं इसके विपरीत अवयस्क पशुओं की क्रियाओं में ऐसी यथार्थ जैविक आवश्यकताओं का तत्व नहीं होता और वे मात्र कुछ करने के लिए ही की जाती हैं। क्रीड़ामूलक व्यवहार का मुख्य विभेदक लक्षण यही है। क्रीड़ामूलक व्यवहार का लक्ष्य स्वयं सक्रियता है, न कि इसके द्वारा प्राप्त व्यवहारिक परिणाम।